Carmelo Francia

Ol Carmélo Francia ( 1919 - Górel, 4 de Zögn del 2010) l’è stacc ü poéta e scritùr bergamàsch tra i piö ‘mportàncc e cognusìcc e l’è stacc ach öna di personalità piö ‘n vésta del Dücàt de Piassa Puntida.

 La sò éta 

L’è stacc aliévo del Cinto Gambiràs, la sò òpera l’è töta ‘n Bergamàsch, sura de töt poesée che i gh’à facc vèns tace concórs leteràre, ma l'è facia ach de pròse e de artìcoi de giurnàl che i è stai püblicàcc söl Giopì, ol giurnàl del Dücàt de Piassa Puntida, col suernòm de Francitus.

L’à tradüsìt in Bergamàsch ol Pinòchio del Carlo Collodi, che l’è 'ndacc in stampa in del 1993.

Fò sura l’à cüràt ‘nsèma al Emanuele Giambarini ol Vocabolare Italià – Bergamàsch stampàt in del 2001 che l’à endìt piö de 15.000 còpie.

Ol Carmélo Francia l’è stacc per tàce agn ol diretùr del Giopì, l’è stacc in del Consèi de la Coruna del Dücàt de Piassa Puntida e l'à tegnìt per piö de trènt agn ol córso de scritüra bergamasca del Dücàt; tra i sò stödèncc s'regórda ‘l Gigi Medolàgh, ol Gioancarlo Giaàss, ol Giani Pisù, ‘l Ümbèrt Minèl e tace óter amò.

Ol Lönedé de Pasqua del 2010 gh'è egnìt ü colpèt e l'è mört a Górel ol 4 de Zögn del 2010.

 I sò òpere 
La Löcèrna – 1961
Poesie Bergamasche – 1966
Söl viàl di mé fàole – 1979
Öltime brase – 1984
Ü cagnöl de pensér – 1991
Pinòchio – 1993 
Menabò – 2000
Vocabolare Italià – Bergamàsch – 2001
Filosoféa a bù mercàt – 2003
Sènto manére de dì – 2007
Bergamàsch che i à lassàt ol sègn – 2010

 Òpere gnamò püblicade 
Ol Vangél de San Gioàn 
La éta de Nòst Signùr
Ol Bertòldo
Ol Bertoldino
Liolà

In piö ol Carmélo Francia l'à scricc 215 poesée töte 'n Bergamàsch che i è mai stace püblicade e tra chèste öna di öltime, fòrse l'öltima che l'à scricc, l'è chèsta:
<Poem>
Söl Parnàs di scribacì,
gh'è ü poéta col galì,
töcc i óter i gh'à la craata,
pò gh'è ü poéta sgrèla,
che l' gh'à gnà chèla.
</Poem>

In chèsta poeséa, con ironìa e per grignà, l' se dà desperlü del poéta sgrèla, cioè che l' val póch, e l' regórda 'l sò vésse de mèt sèmper la giaca sènsa craata.

Categoria:Poeta italian
Categoria:Scritor italian
Categoria:Nassud in del 1919
Categoria:Mort in del 2010
Categoria:Autor in lombard